Document ID: 32007D0363

ODLOČBA KOMISIJE
z dne 21. maja 2007
o smernicah za podporo državam članicam pri pripravi enotnega večletnega nacionalnega načrta nadzora, določenega v Uredbi (ES) št. 882/2004 Evropskega parlamenta in Sveta
(notificirano pod dokumentarno številko C(2007) 2099)
(Besedilo velja za EGP)
(2007/363/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora za zagotovitev preverjanja skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 43(1) Uredbe,
ob upoštevanju naslednjega:
(1)
Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (2), je podlaga za zagotavljanje visoke ravni varovanja zdravja ljudi in interesov potrošnikov v zvezi s hrano.
(2)
Uredba (ES) št. 882/2004 določa splošna pravila za izvajanje uradnega nadzora Skupnosti ali pristojnih organov držav članic za zagotovitev preverjanja skladnosti s pravili v zvezi z zakonodajo o krmi in živilih ter s pravili o zdravstvenem varstvu živali in zaščiti živali.
(3)
Člen 41 Uredbe (ES) št. 882/2004 določa, da vsaka država članica pripravi enotni večletni nacionalni načrt nadzora za zagotovitev učinkovitega izvajanja člena 17(2) Uredbe (ES) št. 178/2002 o zdravstvenem varstvu živali ter zaščiti živali in člena 45 Uredbe (ES) št. 882/2004 („nacionalni načrt nadzora“).
(4)
Namen nacionalnih načrtov nadzora je tudi vzpostaviti trdno podlago, da bodo inšpekcijske službe Komisije lahko opravljale nadzor v državah članicah.
(5)
Člen 27(a) Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (3) določa, da se za zagotovitev učinkovitega izvajanja navedene direktive, kot je primerno, uporabijo členi 41 do 46 Uredbe (ES) št. 882/2000, ki zadevajo nacionalne načrte nadzora, letna poročila in nadzor Skupnosti v državah članicah in tretjih državah.
(6)
Člen 42 Uredbe (ES) št. 882/2004 določa načela za pripravo večletnih nacionalnih načrtov nadzora in zlasti splošne informacije, ki jih morajo ti vsebovati.
(7)
Člen 43 Uredbe (ES) št. 882/2004 določa, da Komisija oblikuje smernice o nacionalnih načrtih nadzora, ki bi med drugim spodbudile dosleden, izčrpen in celosten pristop k uradnemu nadzoru, in bi zajele vse sektorje in vse faze krmne in prehranske verige, vključno z uvozom in vnosom krme in živil v Skupnost, in bi preverjale skladnost z zakonodajo o krmi in živilih ter s pravili o zdravstvenem varstvu živali in zaščiti živali („smernice“).
(8)
Člen 43 Uredbe (ES) št. 882/2004 določa tudi, da morajo nacionalni načrti nadzora upoštevati te smernice. Smernice niso zavezujoče, ampak so namenjene zagotavljanju koristnih napotkov državam članicam pri izvajanju navedene uredbe. Poleg tega člen 43 posebej določa namen in vsebino smernic glede na nacionalne načrte nadzora.
(9)
Člen 45 Uredbe (ES) št. 882/2004 določa, da mora Skupnost v državah članicah redno izvajati revizije, predvsem zaradi preverjanja, ali se uradni nadzor izvaja v skladu z nacionalnimi načrti nadzora in zakonodajo Skupnosti.
(10)
Nekatere stvari je mogoče razviti le z vidika izkušenj, pridobljenih iz izvajanja nacionalnih načrtov nadzora, iz revizij, ki so jih v skladu s členom 4(6) Uredbe (ES) št. 882/2004 izvedli pristojni organi držav članic in strokovnjaki Komisije na podlagi člena 45 navedene uredbe, kakor tudi iz informacij iz letnih poročil, ki so jih na podlagi člena 44 navedene uredbe predložile države članice. Zato je primerno, da se pri razvoju smernic uporabi „postopen“ pristop.
(11)
V skladu s tem se morajo smernice, iz te odločbe, osredotočiti na elemente nacionalnih načrtov nadzora, ki se morajo uvesti v državah članicah, da se izpolnijo minimalne zahteve Uredbe (ES) št. 882/2004 in zlasti zahteve člena 42, ki določa načela za pripravo nacionalnih načrtov nadzora. Smernice morajo tudi zagotoviti podlago za nadzor Skupnosti v državah članicah.
(12)
Na podlagi izkušenj se lahko pozneje, kjer bo to primerno, postopno razvijejo nadaljnje smernice, ki bodo obravnavale posebna vprašanja.
(13)
Te smernice, ki določajo merila za izvajanje revizij, predvidenih v členu 4(6) in členu 43(1)(i) Uredbe (ES) št. 882/2004, so določene v Prilogi k Odločbi Komisije 2006/667/ES z dne 29. septembra 2006 o določitvi smernic, ki določajo merila za izvajanje presoj v skladu z Uredbo (ES) št. 882/2004 Evropskega parlamenta in Sveta o izvajanju uradnega nadzora za preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (4).
(14)
Te smernice, ki določajo strukturo letnih poročil držav članic Komisiji in informacije, ki jih morajo vsebovati, kot je določeno v členu 44 Uredbe (ES) št. 882/2004, je treba sprejeti pozneje.
(15)
Komisija mora, po prejemu in pregledu nacionalnih načrtov nadzora ter na podlagi izkušenj držav članic pri izvajanju Uredbe (ES) št. 882/2004, pregledovati smernice, določene v tej odločbi, in jih, ko je to potrebno, posodabljati.
(16)
Ukrepi, določeni v tej odločbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Smernice iz člena 43(1) Uredbe (ES) št. 882/2004, ki jih je treba upoštevati v večletnem nacionalnem načrtu nadzora iz člena 41 navedene uredbe („nacionalen načrt nadzora“), so določene v Prilogi k tej odločbi.
Člen 2
Ta odločba je naslovljena na države članice.
V Bruslju, 21. maja 2007

Labels: 0
17
15
6